Naď, Jaroslav, minister obrany SR (2022-10-26):
Ďakujem veľmi pekne. Vážený pán predsedajúci, vážené kolegyne, kolegovia, predkladám na prerokovanie vládny návrh zákona o Vojenskom spravodajstve. Návrh zákona bol spracovaný s prihliadnutím na skutočnosť, že dnes platný zákon o Vojenskom spravodajstve má 28 rokov. 28 rokov nebol zmenený zákon o Vojenskom spravodajstve a viete akým spôsobom míľovými krokmi sa posunuli moderné technológie a množstvo aktivít, neželaných aktivít, ktoré ohrozujú bezpečnosť Slovenskej republiky. Preto sme prišli s tým, že sme sa rozhodli komplexne novelizovať tento vládny návrh zákona. Viaceré časti platného zákona jednoducho už sú nevyhovujúce. A špeciálne sú nevyhovujúce teraz, keď naozaj vôľa po mieri nie je len niečo, čo prázdne sa opakovane v minulosti deklarovalo, ale čo je realita, ktorou musíme žiť. Prijatie úplne novej právnej úpravy postavenia úloh a vlastnej činnosti Vojenského spravodajstva odôvodňuje predovšetkým stav a vývoj medzinárodnej bezpečnostnej situácie, a to aj v súvislosti s rastúcim nebezpečenstvom teroristických útokov. Aj keď sme ten zákon písali, tak ten teroristický útok, ktorý prebehol na Zámockej ulici, ešte neprebehol. To znamená, o to viac sa potvrdzujú slová, ktoré sme jednoducho písali, alebo tie konkrétne ustanovenia, ktoré sme dávali do tohto návrhu zákona. Návrh zákona tiež reflektuje skutočnosť, že Slovenská republika sa začlenením do Severoatlantickej aliancie stala súčasťou geostrategického priestoru s pre ňu úplne novými bezpečnostnými rizikami vojenského a nevojenského charakteru a faktom je, že sú tuná okrem kybernetických aj tie moderné, takzvané hybridné hrozby a útoky. Je naozaj prekvapivé, že zákon o Vojenskom spravodajstve sa nenovelizoval po našom vstupe do Severoatlantickej aliancie už niekedy v roku 2004 alebo ´5. Medzi hlavné ciele návrhu zákona patrí precizovať a doplniť úlohy Vojenského spravodajstva s ohľadom na požiadavky súčasného bezpečnostného prostredia a zefektívniť ofenzívne pôsobenie vojenského spravodajstva voči asymetrickým hrozbám a posilniť kontrolu Vojenského spravodajstva mechanizmami vnútornej, vonkajšej kontroly, vďaka čomu sa vytvoria podmienky pre začlenenie Vojenského spravodajstva do komunity ostatných moderných spravodajských služieb. Prosím, ak si spomínate, tak nedávno, keď som tu predkladal návrh nejakého materiálu, nespomínam si konkrétnosti, tak sem prišiel pán predseda Najvyššieho kontrolného úradu, ktorý vás informoval, aha už viem, bolo to v súvislosti s prerokovávaním správy o činnosti Vojenského spravodajstva v utajovanom režime, a pán predseda NKÚ vás informoval o tom, že realizovali kontrolu Najvyššieho kontrolného úradu vo Vojenskom spravodajstve. Môžem povedať, že to bolo po prvýkrát v histórii Vojenského spravodajstva, že takúto kontrolu NKÚ urobilo a ja som za ňu vďačný. Množstvo vecí nám to ukázalo, ale ukázalo nám to tiež to, že potrebujeme explicitne napísať do návrhu zákona, že Vojenské spravodajstvo môže byť kontrolované zo strany Najvyššieho kontrolného úradu, aby to nikto nemohol spochybniť, lebo ja som presvedčený, že to je principiálne správna vec. A preto aj do tohto návrhu zákona dávame explicitnú možnosť a právo Najvyššiemu kontrolnému úradu, aby kontroloval Vojenské spravodajstvo. Pri spracovaní návrhu zákona boli zohľadnené dnes už existujúce a Vojenským spravodajstvom využívané právne inštitúty, ktoré boli ďalej precizované s prihliadnutím na poznatky z aplikačnej praxe a podmienky panujúce v súčasnom bezpečnostnom prostredí. Účinnosť návrhu sa, účinnosť zákona sa navrhuje od 1. januára 2023, tak ako aj v predchádzajúcich dokumentoch. Prosím o prerokovanie vládneho návrhu zákona, o jeho podporu, je to Vojenské spravodajstvo nás všetkých a ukázalo naozaj v ostatných rokoch, najmä v ostatných rokoch, jeho dôležitosť pre bezpečnosť a obranu Slovenskej republiky. Prosím o schválenie, prerokovanie a schválenie tohto dokumentu. Ďakujem pekne.